google/wiki40b huggingface dataset:
Kraštas (filmas)

Siužetas

Filmo veiksmas vyksta pokario metais Sibire. Lokomotyvo mašinistas Ignatas – karo didvyris, nužygiavęs iki Berlyno, – atvyksta į tremtinių gyvenvietę Sibiro glūdumoje dirbti mašinistu. Valdyti lokomotyvą, jausti šios mašinos galią, greitį, laisvę, riziką ir azartą – štai tai, kuo gyvena Ignatas. Per ledinį vėją ir apsnigtus taigos miškus jis gena savo lokomotyvą į nežinomybę, kur jam lemta sutikti savo likimą. O taigoje nuo viso pasaulio slepiasi vokiečių mergina Elza, kuri pragyvenusi keletą metų miško žieminėje, kovoja, lyg laukinis žvėris, dėl išgyvenimo...
Afrikos–Antarktidos kalnagūbris

Afrikos–Antarktidos kalnagūbris – povandeninis kalnagūbris Indijos ir Atlanto vandenynų pietinėje dalyje, Pietų Atlanto kalnagūbrio pratęsimas. Nusidriekęs iš vakarų į šiaurės rytus 3000 km, plotis iki 450 km. Atskiros viršūnės siekia 3000–4000 m aukštį. Mažiausias gylis virš kalnagūbrio – 155 m.
Gyvūnų keršystė

Gyvūnų keršystė – reiškinys, kai gyvūno kailis (plunksnų ar žvynų danga) yra būdingos spalvos, bet jame yra stambių baltų dėmių. Keršystė aptinkama tokiose rūšyse kaip arkliai, šunys, katės, kiaulės, galvijai, paukščiai, taip pat Karališkieji pitonai.
Keršas arklys, keršis (angl. piebald, pied) – juodas ar rudas arklys su stambiomis baltomis dėmėmis.
Keršų gyvūnų baltose dėmėse balti ne tik plaukai (plunksnos, žvynai), bet ir oda. Dėmės būna netaisyklingos formos, nesimetriškai išdėstytos. Baltų dėmių pigmentacijos sutrikimo tipas yra leukizmas.
Dalyje keršų individų akių rainelių spalva susijusi su aplinkinės odos spalva. Pvz., jei oda rausva, akys žydros, jei tamsi – rudos.

Etimologija

Žodis angl. piebald kildinamas iš junginio angl. pie (iš angl. magpie 'šarka') + angl. bald 'balta dėmė'. Aiškinimas paremtas šarkoms būdinga juoda ir balta spalva. Rudi arkliai su baltomis dėmėmis dar vadinami angl. skewbald. Amerikiečių anglų kalboje baltmargiai arkliai vadinami angl. pinto, nesvarbu kokia foninė spalva. Pinto kilęs iš būdv. isp. pinto 'dėmėtas, margas', iš spėj. vulg.lot. pinctus 'išpaišytas, dažytas'.
Žodis liet. keršas siejamas su indoeuropietiškais žodžiais, susijusiais su juoda spalva: prūs. kirsnan, skr. कृष्ण = kṛṣṇa ir rus. черный 'juodas'.
Elena Nijolė Bukelienė

Elena Nijolė Bukelienė (1934 m. rugpjūčio 14 d. Kungiai – 2006 m. gruodžio 25 d. Vilnius) – lietuvių literatūros tyrinėtoja, humanitarinių mokslų daktarė.

Biografija

1958 m. baigė Vilniaus universitetą. Nuo 1958 m. mokytojavo Telšių raj. Ubiškės vidurinėje mokykloje. 1960–1964 m. studijavo aspirantūroje. 1973 m. filologijos mokslų kandidatė. 1964–1998 m. dėstė Vilniaus universitete, nuo 1991 m. profesorė.
1995 m. Lietuvos kultūros fondo tarybos narė.

Mokslinė veikla

Darbuose vyrauja kūrėjo gyvenimo ir kūrybos dermės aspektas. Kritiškai įvertino socialistinio realizmo stereotipus lietuvių prozoje. Paskelbė straipsnių apie A. Biliūno, M. Katiliškio, B. Radzevičiaus, A. Ramono kūrybą. Parengė chrestomatiją 12 klasei, skaitinių mokykloms, L. Dovydėno „Raštus“ (t. 2, 2002 m.).
Dinas Powys FC

Istorija

Žaisdavo regioninėse pirmenybėse. Buvo iškopę į antros pakopos pirmenybes, bet jose neįsitvirtino.
Deividas Šešplaukis

Karjera

A lygoje debiutavo 2015 m., kai atstovavo FC Šiauliai. Už šią ekipą sužaidė 12 rungtynių ir pasižymėjo 3 įvarčiais. 2016 m. pradžioje šiauliečiai išformavo komandą ir pasitraukė iš aktyvios veiklos, todėl jaunasis žaidėjas persikėlė svetur. Kurį laiką žaidė Ispanijoje (Alikantės „Hercules“).
2017 m. praleido FK Sūduva, tačiau neteko žaisti A lygoje.
2018 m. atstovavo savo gimtojo miesto komandą FC Pakruojis. Sužaidė 20 rungtynių ir pelnė 8 įvarčius.
2018 m. gruodžio mėn. pranešta, kad žaidėjas atstovaus FK Kauno Žalgiris.

Rinktinės

Žaidė už įvairaus amžiaus jaunimo rinktines.
Maltos lira

Istorija

Iki 1972 m. apyvartoje cirkuliavo Maltos svarai. Nors ir naudodama britų monetas, Malta nepakeitė savo sistemos į dešimtainę kartu su Jungtine Karalyste 1971 metais. Ji tai padarė 1972 m. įsivesdama į 1000 milių ir 100 centų padalinta lirą. Liros pavadinimas spausdinamas ant banknotų nuo 1973 m., o nuo 1986 m. − ir ant monetų. Tačiau vietiniai gyventojai šnekamojoje kalboje savo valiutą ir dabar vadina svarais. Miliai buvo išimti iš apyvartos 1994 metais.
Įstodama į Europos Sąjungą Malta sutiko įvesti eurą, ir tai buvo padaryta 2008 m. sausio 1 d.

Monetos

1972 m. į apyvartą buvo išleisti 2, 3 ir 5 milių, 1, 2, 5, 10 ir 50 centų monetos. 1975 m. papildomai išleista 25 centų moneta. Nuo 1986 m. pradėtos kalti kitos monetos, kurių vertė buvo 1 centas, 2, 5, 10, 25 ir 50 centai bei 1 lira. Trečia serija buvo išleista į apyvarta 1991 m. − dėl pakeisto Maltos herbo. Dabar naudojamos antros ir trečios serijų monetos.

Banknotai

1973 m. į apyvarta buvo išleisti 1, 5, ir 10 lirų banknotai (liros vardu averse, svaro vardu reverse). 1986 m. 1 liros banknotas buvo pakeistas moneta, taip pat buvo išleisti 2 ir 20 lirų banknotai.
Birutė Kižienė

Biografija

Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Marijampolės skyriaus narė.
1991–1993 m. Marijampolės tarybos deputatė, 2003–2007 m. Marijampolės savivaldybės tarybos narė.
LVTO „Gelbėkit vaikus“ Marijampolės skyriaus Vaiko dienos centro tarybos narė, literatų klubo „Sietynas“ tarybos narė. Draugijos „Suvalkija“ pirmininkė  (nuo 2002 m.).
SC Sagamihara

Istorija

Klubo ištakos siekia 2008 m. Klubas negali pasigirti aukštais pasiekimais. Nuo 2014 m. žaidžia J3 lygoje.
Vytautas Bendoravičius

Vytautas Bendoravičius (1891 m. lapkričio 12 d. Kučiūnai, Beržininkų valsčius, Seinų apskritis – 1958 m. balandžio 11 d. Los Andželas) – Lietuvos karo gydytojas, pulkininkas leitenantas.

Biografija

1917 m. baigė Kijevo universitetą. Per Pirmąjį pasaulinį karą tarnavo Rusijos imperijos kariuomenėje.
1919 m. Lietuvos kariuomenės savanoris, nepriklausomybės kovų dalyvis. 1919–1920 m. Antrojo pėstininkų pulko, 1920 m. lapkričio mėn. – 1923 m. vasario mėn. Ketvirtosios pėstininkų divizijos gydytojas. 1922 m. pulkininkas leitenantas.
1923–1925 m. ir 1927–1940 m. dirbo Karo ligoninėje, nuo 1927 m. Nervų ir psichikos ligų skyriuje. 1925–1926 m. Šeštojo pėstininkų pulko vyr. gydytojas. 1927–1939 m. dirbo Vytauto Didžiojo universiteto medicinos fakulteto Nervų ir psichikos ligų klinikoje, 1939–1941 m. universiteto dėstytojas. 1934–1936 m. dar ir sanitarijos puskarininkių mokyklos vedėjas. 1936–1937 m. tobulinosi Vienoje.
Populiarino psichinę higieną. TSRS okupavus Lietuvą, 1940 m. liepos mėn. išleistas į dimisiją. 1944 m. pasitraukė į Vokietiją, dirbo Rostoko universitete, vėliau Hanau karo pabėgėlių stovykloje. 1948 m. persikėlė į JAV.

Įvertinimas

1930 m. Vytauto Didžiojo 4 laipsnio ordinas
2019 m. Copa América

Varžybos

Po grupių turnyro į kitą etapą patenka 1-2 vietas grupėse užėmusios komandos bei dvi 3 vietas užėmusios komandos.
Islamo Tauta

Islamo Tauta (angl. Nation of Islam) yra religinė organizacija, įkurta Detroite, Mičigano valstijoje. Jos įkūrėjas - Wallace Fard Muhammad. Jis iškėlė tikslą pagerinti dvasinę, psichologinę, visuomeninę bei ekonominę afroamerikiečių padėtį Jungtinėse Valstijose. Organizacija taip pat propaguoja tikėjimą, kad Dievas atneš visuotinę taiką. Musulmonai laiko šią grupę neislamine nepriklausoma religija, įsisavinusią Islamo terminologiją, bet nelaiko jos Islamo sekta dėl skirtingų požiūrių į dievą, rasę ir pranašystę.
Nuo 1978 metų Louis Farrakhan buvo atnaujintos organizacijos lyderis. Originalią organizaciją pervadino ir išskaidė Warith DeMuhammad. Islamo tautos nacionalinis centras bei būstinė yra įsikūrusi Čikagoje, Ilinojaus valstjoje.
Kijėliai

Istorija

1654 m. kaimas minimas Videniškių krikšto metrikų knygoje. Gyveno Kristupas Vaiponis.
Hang Sai

Istorija

Klubas įkurtas 2009 m. 2017 m. tapo antros pakopos nugalėtojais ir pirmą kartą klubo istorijoje iškopė į elito divizioną.
Lyduvėnų I piliakalnis

Piliakalnis

Piliakalnis įrengtas Dubysos dešiniojo kranto aukštutinės terasos kyšulyje Lyduvos dešiniajame krante, jos žiotyse. Aikštelė trapecinė, pailga šiaurės rytų – pietvakarių kryptimi, 47 m ilgio, 24 m pločio šiaurės rytų gale, 10 m pločio - pietvakariuose. Ji iš pietvakarių įtvirtinta 4 pylimais ir tarp jų iškastais grioviais. Aikštelės krašte supiltas 1 m aukščio, 12 m pločio pylimas, kurio išorinis 4 aukščio šlaitas leidžiasi į 5 m pločio, 0,5 m gylio griovį. Už griovio supiltas antras 0,1 m aukščio, 4 m pločio pylimas, už kurio iškastas antras 2 m pločio, 0,1 m gylio griovys. Už šio griovio supiltas trečias 0,7 m aukščio, 8 m pločio pylimas ir iškastas trečias 4 m pločio, 0,4 m gylio griovys. Už šio griovio dar supiltas ketvirtas 0,2 m aukščio, 6 m pločio pylimas. Šlaitai statūs, 15 m aukščio.
Piliakalnis apardytas arimų, pylimai smarkiai nuskleisti, aikštelėje šalia pylimo iškasta duobė. Piliakalnis apaugęs mišriu mišku, aikštelė dirvonuoja.

Aplinkiniai piliakalniai

Gaučiškės piliakalnis 8 kmBulavėnų piliakalnis 7 km
Pagryžuvio piliakalnis 11 kmTytuvėnų piliakalnis 14 kmPabalčių piliakalnis 21 km
Gudelių piliakalnis 26 kmŠiaulelių piliakalnis 9 km
Lyduvėnų III piliakalnis 0,9 kmLyduvėnų II piliakalnis 0,35 km
Galkaičių piliakalnis 13 kmRaseinių piliakalnis 15 km
Kalnujų piliakalnis 18 kmZvėgių piliakalnis 22 km
Juozas Vaina

Juozapas Viktoras Vaina (lenk. Józef Viktor Vaina, g. 1916 m. spalio 16 d. Vidugirių kaime, Punsko valsčius, dab. Lenkija – 2011 m. balandžio 1 d.) – pedagogas ir kraštotyrininkas, Lenkijos lietuvių visuomenės veikėjas, Punsko etnografinio muziejaus įkūrėjas.

Biografija

Gimė Šv. Kazimiero draugijos Vidugirių skyriaus iždininko šeimoje. Mokytis pradėjo Vidugiriuose privačiai. Įstojo ir 1935 m. baigė Vilniaus Vytauto Didžiojo gimnaziją. 1935-1937 m. studijavo Vilniaus Stepono Batoro universiteto Matematikos-gamtos fakultete, vėliau – Dancigo politechnikos instituto Architektūros fakultete. Antrojo pasaulinio karo metais vėl tęsė mokslus Vilniaus universitete, kol vokiečių okupacinė valdžia jį uždarė. Vedė Trakų mokytojų seminarijos fizikos dėstytoją Eleną Tumėnaitę. Šeima pervažiavo į Vidugirius. Baimindamasis, kad gali būti Raudonosios Armijos persekiojamas, iki 1947 m. slapstėsi. Vėliau mokytojavo Suvalkuose, trumpam paskirtas Mechaninio licėjaus direktoriumi. 1956 m. perkeltas į Punską licėjaus direktoriaus pavaduotoju, perėmė vadovavimą Lietuvių kultūros namams, o 1957 m. išrinktas Lietuvių visuomeninės kultūros draugijos vicepirmininku.
Rinko krašto tautosaką, o nuo 1968 m. ieško eksponatų būsimam muziejui. 1958-1959 m. Punsko klojimo teatre režisavo kelis vaidinimus. Rašė į Lietuvos ir Lenkijos lietuvių spaudą, dainavo choruose bei grojo Lietuvių kultūros namų kaimo kapeloje „Klumpė“. 1979 m. jau būdamas pensininku, surinktus daiktus pradėjo eksponuoti keliose buvusios mokyklos klasėse – tai buvo Punsko etnografinio muziejaus užuomazga.
Jeffrey Jacob Abrams

Biografija

Gimė televizijos prodiuserių žydo Gerald W. Abrams ir amerikietės Carol šeimoje, užaugo Los Andžele. Filmų pramone susidomėjo anksti, būdamas penkiolikos sukūrė muziką Don Dohler juostai „Nakties siaubūnas“. J. J. Abrams įstojo į Saros Lorens kolegiją, paskutiniame kurse kartu su draugu parašė scenarijų, pagal kurį „Touchstone Pictures“ sukūrė filmą „Kaip tvarkyti reikalus“, jame vaidino Čarlzas Grodinas ir Džeimsas Belušis. Tai buvo pirmas Abramso prodiusuotas darbas, po jo sekė „Kitoks Henris“ su Harisonu Fordu ir „Amžinai jaunas“ su Melu Gibsonu. J. J. Abrams yra vienas iš televizijos serialo „Dingę“ kūrėjų.
1996 metais susituokė su Katie McGrath. Turi tris vaikus: Henrį (g. 1998 m.), Greisę (g. 1999 m.) ir Augustę (g. 2006 m. sausio 11 d.).

Karjera

Kartu su prodiuseriu Jerry Bruckheimer ir režisieriu Michael Bay, 1998 metais sukūrė „Armagedoną“. 2001-aisiais kūrė ir prodiusavo filmą „Smagus pasivažinėjimas“. Pirmą kartą atsidūrė televizijoje 1998 metais su keturis sezonus trukusiu serialu „Felisitė“. J. J. Abrams įkūrė prodiuserinę Bad Robot kompaniją, vėliau sukūrė ir prodiusavo ABC televizijos serialą „Slaptoji agentė“, su Deimonu Lindelofu parašė scenarijų mistinei dramai „Dingę“. Jis taip pat prodiusavo kitus ABC serialus – „What About Brian“ ir „Six Degrees“.
Abramsas prisidėjo prie „Supermeno“ scenarijaus kūrimo. 2006-aisiais įvyko jo režisūrinis debiutas, kai pasirodė „Neįmanoma misija 3“ su Tomu Kruzu. Taip pat prodiusavo 2008 metų filmą „Projektas: Monstras“, kartu su Deimonu Lindelofu 2009-aisiais metais baigė režisuoti vienuoliktą „Žvaigždžių kelio“ dalį. Kurį laiką svarstė ekranizuoti Stiveno Kingo „Tamsųjį bokštą“, 2009 m. lapkritį pranešė, jog šio kūrinio kino adaptacijos nekurs.
Dž. Dž. Abramsas sukūrė muziką „Slaptajai agentei“ ir teminę dainą „Felisitei“.
Su „Warner Brothers“ ir „Paramount Pictures“ pasirašė apie 50 mln. dol. vertės sutartis dėl naujų televizijos serialų ir filmų kūrimo.
Šiaulėnų apskritis

Šiaulėnų apskritis buvo į pietvakarius nuo Radviliškio. Centras – Šiaulėnai.

Istorija

Apskritis sudaryta 1915 m. rugsėjo 23 d. vokiečių okupacinės valdžios, priskirta Oberosto Lietuvos sričiai. 1915 m. gruodžio 4 d. pertvarkyta į Kuršėnų apskritį.
Forintas

Istorija

Forinto pavadinimas kilęs iš Florencijos mieste kaldintos auksinės monetos - florino. Vengrijoje auksinius „florentinus“ nuo 1325 metų naudojo valdovas.

Tarp 1857 ir 1892 metų forintais Vengrijoje buvo vadinami Austrijos – Vengrijos Imperijos pinigai – guldenai.
1946 m. forintas pakeitė dėl hiperinfliacijos po Antrojo Pasaulinio karo nuvertėjusią pengę kursu 1 forintas = 4×10²⁹ pengių.

Dėl per didelės infliacijos pagal ERM II kriterijus forintą pakeisti euru numatoma ne anksčiau, kaip 2010–2012 metais.
Ignas Lukošius

Ignas Lukošius (1863 m. spalio 24 d. Labūnavoje, dabar Kelmės raj., Kolainių apyl. - 1942 m. rugsėjo 28 d. Katarškiškiuose, palaidotas Karklėnuose) – vargonininkas, chorvedys.

Biografija

Vargonininkavo nuo 1885 m., o Raseiniuose net 40 metų nuo 1895 m. iki 1935 m. Raseinių Švč. Mergelės Marijos Ėmimo į dangų bažnyčioje prie vargonų yra jo bareljefas (skulptorius Bronius Pundzius). Pas jį Raseiniuose vargonuoti mokėsi vargonininkas ir chorvedys Antanas Marijošius, kilęs iš Betygalos valsčiaus.
Vadovavo Raseinių bažnytiniam chorui, įkurtam lietuviškos spaudos draudimo metu, su juo dalyvavo pirmosiose Lietuvos Dainų šventėse.
Chelsea FC

Istorija

Įkurtas 1905 m. kovo 14 d. Įkūrėjai – „Stamford Bridge“ stadiono savininkai. Pirmos rungtynės – 1905 m. rugsėjo 2 d. išvykoje prieš Stockport (pralaimėta 1-0). 1915 m. klubas pasiekė FA taurės finalą. 1955 m. iškovojo Anglijos čempionų titulą, 1965 m. – Anglijos Lygos taurę, 1970 m. – FA taurę, 1971 m. – Taurių laimėtojų taurę.
Vėliau Chelsea išgyveno sunkius laikus, turėjo nemažai finansinių problemų, buvo iškritę iš Anglijos aukščiausios futbolo lygos.
Į aukščiausią divizioną komanda grįžo 1989–1990 metų sezone. 1997 m. klubas baigė 26 metų laikotarpį be trofėjų, iškovodamas Asociacijos taurę. Po metų buvo laimėta Lygos taurė, Taurių laimėtojų taurė bei Europos supertaurė. 2000 m. klubas iškovojo dar vieną FA taurę.
2003 m. birželį klubą nupirko Rusijos multimilijonierius Romanas Abramovičius. Jis į klubą investavo didelius pinigus ir pavertė jį vienu stipriausiu Europoje. 2005 m. Chelsea laimėjo Anglijos pirmenybes bei Lygos taurę. 2006 m. klubas pakartojo triumfą Anglijos čempionate, dar po metų laimėjo tiek FA taurę, tiek Lygos taurę. 2010 metais ekipa ketvirtą kartą laimėjo Anglijos čempionų vardus ir šeštą – FA taurę. 2012 m. klubas pirmą kartą istorijoje laimėjo UEFA Čempionų lygą.

Treneriai

Nuo to laiko kai klubą įsigijo Romanas Abramovičius prasidėjo dažnos permainos trenerių postuose. Jau prieš atvykstant naujam svininkui klubą treniravo Claudio Ranieri, specialistas iš italijos po naujos „eros“ pradžios išliko tik metus, nes rusų milijonieriaus netenkino antra vieta Premier Lygoje ir patekimas į Čempionų lygos pusfinalį. Vėliau klubą treniravo tokie garsus strategai kaip: Jose Mourinho (2004–2007) ir (2013-2015), Avramas Grantas (2007–2008), Luiz Felipe Scolari (2008–2009), Guus Hiddink (2009) ir (2015-2016), Carlo Ancelotti (2009–2011) ir Andre Villas-Boas (2011–2012), Rafael Benitez (2012-2013), Antonio Conte (2016-2018). Laikinai trenerio pareigas ėjęs Roberto di Matteo su klubu laimėjo Čempionų lygą ir FA taurę. 2018 m. treneriu tapo Maurizio Sarri.

Stadionas

Klubas žaidžia Stamford Bridge stadione, Londone. Pastatytas 1876 m. Iki 1905 metų renovacijos buvo lengvaatlečių stadionas, bet po pertvarkymo į Stamford Bridge buvo pakviesti Fulham futbolininkai, jiems atsisakius įkurtas klubas. Stadionas talpina apie 42449 žiūrovų, seniau tilpdavo gerokai daugiau. 1945 m. draugiškame mače su Maskvos Dinamo iš TSRS susirinko net 100000 futbolo fanų, o oficialių mačų rekordas beveik 83000 žiūrovų prieš Arsenal FC. Po rekonstrukcijos 1990 m. žiūrovų skaičius sumažėjo. Pagrindinių fanų tribūna vadinama „The Shed“, kuri yra pietinėje stadiono pusėje ir talpina 6000 sirgalių.

Jauniai, akademija

Titulai:
FA Jaunimo taurė: 3
Laimėtojai: 1960, 1961, 2010, 2012
Vicečempionai: 1958, 2008

Dubleriai (Rezervai)

Titulai:
Dublerių Premier lyga: 1
Nugalėtojai: 2011
Kriptoksantinas

Cheminės savybės

Sandara kriptoksantinas labai artimas beta karotinui, skiriasi tik viena hidroksilo grupe. Jis yra karotinoidų grupės ksantofilų narys.
Grynas kriptoksantinas yra raudoni milteliai su metaliniu žvilgesiu. Laisvai tirpsta chloroforme, benzene, piridine, anglies disulfide.

Biologija ir medicina

Žmogaus kūne kriptoksantinas virsta vitaminu A, todėl jis laikomas provitaminu A. Kaip ir kiti karotinoidai kriptoksantinas yra antioksidantas, tad apsaugo nuo laisvųjų radikalų daromos žalos ląsteles ir jų DNR, taip pat stimuliuoja DNR oksidacinių pažeidimų taisymą.
Neseniai keliuose epidemiologiniuose tyrimuose buvo aptikta neigiama priklausomybė tarp β kriptoksantino ir plaučių vėžio rizikos, tad spėjama, kad β kriptoksantinas galbūt gali veikti kaip cheminis apsauginis agentas, ginąs nuo plaučių vėžio.
Epidemiologiniuose tyrimuose parodyta, kad β kriptoksantinas gali būti naudingas saugantis nuo vėžio, oksidacinių DNR pažeidimų, lipidų peroksidacijos, ankstyvosios aterosklerozės, uždegiminio poliartrito.
Portretas

Portretas – tapybos, grafikos, skulptūros, meninės fotografijos arba kitos meninės išraiškos kūrinys, vaizduojantis žmogų ar žmonių grupę (vad. grupinis portretas). Portretas dažniausiai kuriamas iš natūros arba natūrinių studijų, kai kada pagal dokumentinę medžiagą (pvz., portretas iš nuotraukos).
Portreto funkcija – atvaizduoti ir įamžinti tam tikrą žmogų, ypač jo veidą.

Portretų pavyzdžiai

Menininkas, kūręs daug portretų ar specializavęsis portretų tapyboje, vadinamas portretistu. Keletas iš pačių žymiausių Europos portretistų: Rafaelis, Ticianas, Fransas Halsas, Hansas Holbeinas Jaunesnysis ir kt. Tarp žymiausių menininkų, kurie kūrė autoportretus: Rembrantas ir Vincentas van Gogas. Tikriausiai pats žymiausias portretas yra Leonardo da Vinčio „Mona Liza“.
Dievų žlugimas

Turinys

1933 m. vasario 27 d. Baronas Joachimas fon Esenbekas, kuriam priklauso metalurgijos koncernas, šeimos ir draugų rate švenčia gimtadienį. Čia atvyksta jauniausiasis sūnus Konstantinas su savo sūnumi Giunteriu; giminaitė Elizabeta Talman su vytu Herbertu, koncerno viceprezidentu; vyriausiojo sūnaus našlė Sofija, jos sūnus Martinas bei meilužis Fridrichas Brukmanas, vykdantysis gamyklos direktorius; taip pat Sofijos giminaitis SS karininkas Ašenbachas. Šventės metu gaunama žinia apie Reichstago gaisrą , o šeimos galva Joachimas praneša apie sprendimą koncerno viceprezidentu paskirti Konstantiną, priklausantį nacių partijai ir užimantį aukštą postą SA. Posto netekęs liberalių pažiūrų Herbertas supranta, kad jam čia nebėra vietos ir protingiausias sprendimas būtų bėgti į užsienį. Tą pačią naktį Fridrichas, pakurstytas Sofijos ir Ašenbacho, nušauną senąjį Joachimą, kaltę suverčiant ant bėglio Herberto.
Formaliu koncerno vadovu tampa kontrolinį akcijų paketą valdantis Martinas, išlepintas jaunuolis, jaučiantis lytinį potraukį kaimynystėje gyvenančiai mažametei žydaitei Lizai. Motinos paskatintas, jis koncerno prezidentu pasiūlo Fridrichą. Tuo metu mergaitė nusižudo ir Konstantinas, turintis priėjimą prie įvairios slaptos informacijos, pradeda šį šantažuoti. Išsigandęs Martinas pradeda slapstytis, o apie tai sužinojusi Sofi susitaria su Ašenbachu užglaistyti kylantį skandalą.
1934 m. birželio 30 d. įvyksta „Ilgųjų peilių naktis“, kurios metu Ss daliniai susidoroja su SA. Joje dalyvauja ir Ašenbachas bei Fridrichas, kuris, vykdydamas Sofijos valią, nužudo Konstantiną. SS karininkas Ašenbachas visomis priemonėmis provokuoja kovą tarp Esenbekų, o rezultatus naudoja savo partijos interesams.
Sofija atsikrato Elizabetos, išsiusdama ją į koncentracijos stovyklą, kurioje ši vėliau miršta. Naudodamasi šios vaikais, ji priverčia grįžti į Vokietiją jos vyrą Herbertą, kuris patenka į gestapo rankas. Ašenbachas įkalba Konstantino sūnų Giunterį įstoti į partiją, tačiau didžiausias viltis deda į Martiną, vis labiau skatindamas jo valdžios troškimą ir neapykantą motinai. Jis iškloja tiesą, kad Joachimą nužudė Brukmanas, nes jis su Sofija planavo susituokti ir tokiu būdu tapti pilnateisiu Esenbekų šeimos nariu. Vis tvirčiau jausdamasis, Martinas ima demonstruoti savo galią prieš kitus šeimos narius, o norėdamas atkeršyti motinai už visus metus, kuomet ši jį niekino ir žemino, ją išprievartauja. Sofija su Brukmanu izoliuojami namuose, o Martinas tampa SS partijos nariu. Jis organizuoja motinos ir jos meilužio vestuves, o po jų įteikia dovaną – ampules su kalio cianidu...
Immortal

Biografija

1990 m. spalio mėn. du jauni žmonės Abbath ir Demonaz įkūrė grupę „Immortal“. Greitai prie Demonaz ir Abbath prisidėjo ir grupėje „Amputation“ grojęs gitaristas Jorn Inge Tunsberg. Kiek vėliau ir būgnininkas Gedda [Armagedda].
1991 m. sausio mėn. „Immortal“ įrašė demo dainą „Suffocate“, o birželio mėn. - antrą demo „Northern Upins Death“. 
Nauja grupė nei populiarumo, nei pripažinimo nesulaukė. Iš grupės išėjo gitaristas Jorn Inge Tunsberg. Bet įrašų kompanija „Listenable Records“ susidomėjo „Immortal“ demo įrašais ir paprašė įrašyti singlą. 
Singlą grupė pabaigė tų pačių metų žiemą. 1992 m. balandį „Immortal“ pasirašė kontraktą su „Osmose“ ir ėmė įrašinėti albumą, kuris buvo išleistas liepą pavadinimu „Diabolical Fullmoon Mycticism“ ir atnešė grupei sėkmę.
Grupę ėmė varginti nesutarimai. Grupę paliko Armagedda. Į grupę buvo priimtas būgnininkas Kolgrim, tačiau dėl blogo grojimo jis buvo išmestas iš grupės po poros mėnesių.
1993 m. lapkritį išėjo antras albumas „Pure holocaust“, kuriame būgnais grojo naujokas Erik. 
Albumas „Battles in the north“, įrašytas 1994 m. rudenį ir išleistas 1995 m. pradžioje taip pat atnešė grupei nemažą sėkmę.
1996 m. rugsėjį, kartu su nauju būgnininku Horgh, buvo įrašytas ketvirtas albumas, pavadintas „Blizzard beasts“. 
1997 m. Demonaz buvo priverstas baigti grojimą gitara dėl sunkaus artrito, bet nemetė grupės, ir toliau rašė tekstus ir užsiėmė administraciniais reikalais.
Grupei praktiškai neužteko muzikantų ir naujas albumas „At the heart of winter“ išėjo 1999 m. pradžioje, įrašytas beveik vieno Abbath.
1999 m. į grupę buvo priimtas bosistas Iscariah.
2000 m. balandį išleistas gana sėkmingas, jau šeštasis albumas „Damned In Black“. 
2001 m. planuotas išleisti albumas „Sons Of the Northern Darkness“, neišleistas dėl lėšų trūkumo. Jis išleistas tik 2002 metų balandžio mėn.
2002 m. liepos 18 dieną grupė nutraukė savo veiklą, o 2006 m. birželio mėn. vėl atsikūrė. 2009 m. pasirodė naujas albumas All Shall Fall.